钦定古今图书集成/历象汇编/乾象典/第055卷 > 《张河间集》 > 《灵宪》
## 钦定古今图书集成/历象汇编/乾象典/第055卷 > 《张河间集》 > 《灵宪》

天有两仪，以儛道中，其可睹，枢星是也。谓之“北极”，在
南者不著，故圣人弗之名焉。

“地有山岳，以宣其气，精种为星。”星也者，体生于地，精
成于天，列居错跱，各有逌属。紫宫为皇极之居，太微
为五帝之廷，明堂之房，大角有席，天市有坐，仓龙连
蜷于左，白虎猛据于右，朱雀奋翼于前，灵龟圈首于
后，黄神轩辕于中，六扰既畜，而狼蚖鱼鳖罔有不具。
在野象物，在朝象官，在人象事，于是备矣。

众星列布，其以神著，有五列焉，是为三十五名。一居
中央，谓之“北斗”，动变挺占，实司王命。四布于方，为二
十八宿。

中外之官，常明者百有二十四，可名者三百二十，为
星二千五百，而《海人》之占未存焉。征星之数，盖万一
千五百二十？庶物蠢蠢，咸得系命。不然，何以总而理
诸？夫三光同形，有似珠玉，神守精存，丽其职而宣其
明。及其衰，神歇精斁于是乎有陨星。然则奔星之所
坠，至则石文曜丽乎天。